Blackened death metal

Blackened death metal (også kalt death/black metal eller black/death metal, avhengig av hvilken stil som er dominerende) er en krysning mellom ekstremmetal-sjangrene death metal og black metal. 

Tidlig blackened death metal kan dateres tilbake på 80-tallet da band som Hellhammer og Celtic Frost blandet thrash metal, death metal og black metal, men det var ikke før album som The Nocturnal Silence av Necrophobic og Satanica av Behemoth kom ut at den originale stilen tok form.

Eksempler på blackened death metal-band er Aeternus, Belphegor og Behemoth.

 Historie 
Både black metal og death metal sprang ut fra et fellesmiljø av tidlige ekstremmetal-band som Dark Angel, Possessed, Kreator, Sodom, Venom, Celtic Frost og Bathory, noe som gjør at sjangrene deler mange fellestrekk. Tidlige death metal-grupper med elementer til felles med black metal inkluderer blant andre tidlig Sepultura, Morbid Angel og Deicide. John McEntee, gitarist og vokalist i death metal-bandet Incantation, har uttalt at han og bandet hans henter inspirasjon fra black metal. Det ikoniske black metal-bandet Darkthrone begynte først som et death metal-band før de utviklet seg til stilen de er mest kjent for.

Blasphemy kombinerte death metal og black metal på debutalbumet Fallen Angel of Doom, og banet vei for utviklingen av war metal. Dissection fra den melodiske death metal-scenen i Göteborg tok til seg black metal-elementer i musikken sin, og bidro til å skape melodisk black-death – særlig med albumet The Somberlain (1993).

I 1998 ga Behemoth ut albumet Pandemonic Incantations. Det markerte en stilistisk endring fra tradisjonell black metal, med generelt hedenske teksttemaer, til et mer death metal-inspirert lydbilde og tekster om okkultisme og Satan. Etter å ha videreforedlet denne stilen har flere av Behemoths album plassert seg høyt på de polske topplistene, med Evangelion og The Satanist helt opp på 1. plass. Flere av albumene har også toppet lister internasjonalt. Det amerikanske bandet Skeletonwitch har nådd Billboard 200 med tre av sine album.

Thy Art Is Murder, som tidligere spilte deathcore, beveget seg mot en stil mer lik blackened death metal på sin fjerde utgivelse, Dear Desolation. Albumet nådde topp 5 på de australske albumlistene og topp 7 på de newzealandske Heatseekers-listene. New Jersey-bandet Lorna Shore utforsker blackened death metal-territoriet med sitt andre album Flesh Coffin.

 Stil – musikalsk og visuelt 
Blackened death metal er vanligvis death metal med tillegg av musikalske, tekstmessige eller ideologiske elementer fra black metal. Eksempler er økt bruk av tremoloplukking, anti-kristne eller sataniske teksttemaer og akkordprogresjoner som ligner de som brukes i black metal. Lavt stemte gitarer, death growls og brå temposkift er vanlige kjennetegn innen sjangeren. 

Band innen blackened death metal har også større sannsynlighet for å bruke corpse paint og rustningsinspirerte kostymer enn band fra andre stiler av death metal. 

 Melodisk black-death 
Melodisk black-death (også kjent som blackened melodic death metal eller melodic blackened death metal) er en stil som oppstod da melodisk death metal-band begynte å hente inspirasjon fra black metal og europeisk romantikk. I motsetning til de fleste andre former for black metal, legges det vekt på melodi og narrativ.

Eksempler på band som har spilt denne stilen er Dissection, Sacramentum, Naglfar og Skeletonwitch.

 War metal 
War metal (også kjent som war black metal eller bestial black metal) er en aggressiv, kakofonisk og kaotisk undersjanger av blackened death metal. Rock Hard-journalist Wolf-Rüdiger Mühlmann har beskrevet sjangeren som “rabiat” og “hamrende”.

War metal-sjangeren er påvirket av band som first wave black metal-bandene Sodom og Possessed, samt gamle grindcore-/ black-/ og death metal-band som Repulsion, Autopsy, Sarcófago og de to første utgivelsene til Sepultura.

Eksempler på metal-band er Blasphemy, Impiety, In Battle, Bestial Warlust og Zyklon-B.

 Artister 
Abominator 
Aeternus 
Anaal Nathrakh 
Behemoth 
Belphegor 
Blood Drift 
Desecration 
Kanonenfieber 
Melechesh 
Myrkskog 
Necrophobic 
Panzerchrist 
Zyklon 

 Referanser 

Kategori:Death metal-sjangere